《祷祈喜以甲子日得晴》
宋代·袁说友

去年闵雨忙，今年以晴祷。
年年水旱苦关心，忧国不知身暗老。
蜀田百里无陂池，山头陇亩如画棋。
平时忧旱不忧水，秋水十日忧雨垂。
天公忍使垂成阨，但把精诚期感格。
扶桑忽上东海来，一夜天清风露白。
今朝甲子逢晴秋，定应无耳生禾头。
少待余粮栖亩日，倩渠送我归田休。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。